《陈比部先生出守雷州寄怀二首 其二》
明代·卢龙云

起草风流汉两都，东来千骑下平芜。含香久重郎官署，露冕初分刺史符。

象郡儿童新竹马，羊城人吏旧仙凫。山中几度空相忆，欲寄云椷路转纡。

作者简介：广东南海人，字少从。万历十一年进士。授马平知县，补邯郸，治行为诸县之最。复补长乐，以忤权要，左迁江西藩幕。累官至贵州布政司参议。有《四留堂稿》、《谈诗类要》。